九日寄岑參
作者：杜甫
朝代：唐

paragraphs: 出門復入門，兩脚但如舊。
所向泥活活，思君令人瘦。
沈吟坐西軒，飲食錯昏晝。
寸步曲江頭，難爲一相就。
吁嗟呼蒼生，稼穡不可救。
安得誅雲師，疇能補天漏。
大明韜日月，曠野號禽獸。
君子強逶迤，小人困馳驟。
維南有崇山，恐與川浸溜。
是節東籬菊，紛披爲誰秀。
岑生多新詩，性亦嗜醇酎。
采采黃金花，何由滿衣袖。